पछिल्लो समय थुप्रै गुम्बामा ठूलो संख्यामा मानिसहरू राख्न सकिने गेस्टहाउसहरू स्थापना गरिएका छन्। अनुयायीका नाममा कतिपय गुम्बाले पैसा लिएर पर्यटकलाई बास दिन थालेको सुइँको समेत प्रहरीले पाएको छ। "यही कारण यो क्षेत्रको होटल व्यवसाय पछिल्लो समय ओरालो लाग्न थालेको छ," बौद्ध क्षेत्र विकास समितिका अध्यक्ष दीपेन्द्र लामा भन्छन्, "गुम्बाभित्र हुने इन्टरनेट, लाइब्रेरी, क्याफेजस्ता निकै आधुनिक सुविधासम्पन्न वातावरणले पर्यटकलाई त्यसतर्फ तानेको छ।"
